A 2002-es világbajnokságon a Ronaldo, Rivaldo és Ronaldinho fémjelezte brazil válogatott az ötödik világbajnoki címét is megszerezte. A csoportkörben mindhárom ellenfelüket legyőzték. A nyolcaddöntőben Belgiumot 2–0-ra, a negyeddöntőben Angliát 2–1-re, az elődöntőben Törökországot 1–0-ra verték. A jokohamai döntőt Németország ellen játszották és Ronaldo két góljával 2–0-s győzelmet arattak. Ronaldo 8 góllal az aranycipőt is elhódította.